kobi-sunilmaji-porichiti
সুনীল মাজি
জন্ম  ০১. ০২. ১৯৬৩
কবি সুনীল মাজির - জন্ম পশ্চিমবঙ্গের হুগলি জেলার পুরশুড়া থানার অন্তর্গত বৈঠা গ্রামে | পিতা
প্রয়াত রেণুপদ মাঝি এবং মাতা প্রয়াতা ঠান্ডাবালা মাজি | দাদু মহেন্দ্র ছিলেন মহাপ্রাণ মাঝি, যাঁর কাছে
শুরু হয় কবির সাহিত্যের প্রথম পাঠ, এবং জলজীবন, নদীমা ও বৈঠাকে চেনা | দাড়িদ্রতাড়িত বাল্যবেলার
স্মৃতি ধূসর না হতেই বাধ্যতামূলক চাকরির হাতছানি তাঁর শিক্ষাজীবনে ছদ ঘটায় | প্রতিকূল পরিস্থিতি
এবং পরিবেশকে জয় করে চাকরি এবং উচ্চ শিক্ষা চলতে থাকে পাশাপাশি |
কবি স্নাতকোত্তর পাঠ শেষ করে দীর্ঘ কুড়ি বছর এয়ার ফোর্সের সৈনিক জীবনে স্বেচ্ছা-অবসর গ্রহণ করেন |
তারপর শুরু হয় পেশা বদলের পালা | বর্তমানে কবি খড়গপুরস্থিত একটি উচ্চ বিদ্যালয়ের ইংরেজীর
শিক্ষক |
তাঁর প্রথম কবিতার বই "রাত্রি সমুদ্রে বেহালার আঁচড়" | তাঁর সম্পাদিত পত্রিকা "পাণ্ডুলিপি" | অন্যান্য
কাব্যগ্রন্থের মধ্যে রয়েছে "বসন্ত বাউরির গান" ২০০৩ (ভাষা ও সাহিত্য, কলকাতা-৯),"রাগচিত্রের মানচিত্র,
২০০৫ (অমৃতলোক সাহিত্য পরিষদ, মেদিনীপুর), "পটকথা উত্তরণ" ২০০৫ (অমৃতলোক সাহিত্য পরিষদ,
মেদিনীপুর), "নাড়িপোঁতা ভূবন" ২০০৬ (প্রিয়শিল্প প্রকাশনী, কলকাতা), "প্রহরের পালাগান" ২০০৬ (পত্রলেখা,
কলকাতা), "ঈশ্বরীর পুনর্জন্ম" ২০০৭ (বাক প্রতিমা, মহিষাদল), "মেঘ আছে বৃষ্টি নেই" ২০০৭ (প্রিয়শিল্প
প্রকাশনী, কলকাতা) প্রভৃতি |
সেনাবাহিনীর কুড়ি বছরের অভিজ্ঞতার ঝুলিতে নুড়ি কুড়ানোর মতো সঞ্চিত হয়েছে ভারতবর্ষের প্রকৃতি
পাঠ | বিষন্ন এবং ক্ষয়িত সময়ের বুকে তাঁর উঠে দাঁড়ানো, সাহিত্য-ভাবনায় নিজেকে উদ্বুদ্ধ করে তোলার
নিগূঢ় অন্বেষন শুরু হয় তখন থেকে | নদীমাতৃক জন্মভূমির প্রভাব এখানে অনস্বীকার্য | যুদ্ধবিরোধী এই
কবির কাছে কবিতা তাঁর ঈশ্বর | অনুভূতি নক্ষত্রমালা | শব্দ দ্যুতিময় তারামণ্ডল | শব্দের গভীরে যে
ছায়াময় অনন্ত প্রাণ আছে সেই শুদ্ধ আত্মার পূজারি তিনি | নৈসর্গিকতার মোহনী পরিমণ্ডলে ব্রাত্য, অন্ত্যজ
ও সমাজ-উপেক্ষিত মানুষের সংবেদনশীল আর সংক্রামিত হাহাকারকে তিনি কবিতায় চিত্রায়িত করতে
প্রয়াসী হয়েছেন নিজের অন্তর্গত জ্বালা, দহন এবং ক্ষয়িত জীবনবোধের তাড়নায় | কবিতা তাই তাঁর কাছে
নিছক ফুল জল বেলপাতা নয়, পরশুরামের কুঠার এবং দুঃখীজনের কুঁড়েঘর | সৈনিক জীবনের কুচকাওয়াজ-
শব্দের লালিত্যে ভাঙতে চেয়েছেন জীবনযুদ্ধের দীর্ঘকালীন একঘেয়েমি, বিমান উড়ান আকাশী রংএর
পোশাকের ভেতর উদ্ভাসিত হয়েছে ধ্বস্ত জীবনের রূপকথা | কবিতার ঘুমন্ত শব্দের ভেতর তিনি মুণ্ডেশ্বরীর
নাড়ির স্পন্দন আর বহমান জীবনধারার পালাগানকে বাউল ফকিরের মতো মনুষ্যত্বের দরবারে পৌঁছে দিতে
চান | কবিতা তাই তাঁর কাছে প্রাত্যহিক জীবনচর্চার নির্মেদ আরাধনা |
কবি সুনীল মাজি তাঁর জীবন এবং সাহিত্যের মধ্য দিয়ে আমাদের আর এক সৈনিকের কথা মনে করিয়ে
দেন | তিনি আর কেউ নন, স্বয়ং বিদ্রোহী কবি নজরুল ইসলাম |
আমরা মিলনসাগর-এ তাঁর কবিতা প্রকাশিত করার অনুমতি পেয়ে আনন্দিত |
কবির সঙ্গে যোগাযোগের ঠিকানা :
২৬৩ সুভাষ পল্লি (কালীমন্দিরের সন্নিকটে), পোস্ট - খড়গপুর, জেলা - পশ্চিম মেদিনীপুর, পশ্চিমবঙ্গ,
পিন - ৭২১৩০১
দূরভাষ :   ৯১৩২২২ ২২১৭৮২,  চলভাষ :  ৯১৯৭৩৩৬৩৬৫৪৫
আমাদের যোগাযোগের ঠিকানা :
E-mail : srimilansengupta@yahoo.co.in